Vedtak fra årsmøtet i Tønsberg Arbeiderparti Innspill til programprosessen for stortingsvalgperioden 2025-2029

Tønsberg Arbeiderparti ønsker at programkomiteen særlig løfter fram gode sosialdemokratiske fellesskapsløsninger på viktige saksområder der Arbeiderpartiet over tid har hatt liten tillit, som har gjort at vi har mista velgere til gjerdet eller andre partier, eller der de største utfordringene for framtida ligger.

* Klimapolitikken vår må skjerpes både i innhold og i kommunikasjon. Vi må ha noen store løfter, og særlig må olje- og gasspolitikken vurderes på nytt. Klimapolitikken som griper inn i hverdagen til folk, må komme uten økonomiske terskler som gjør at det er de med best råd som kan ta del i omstillinga.
* I kraftpolitikken må vi ha løfter om at det over tid ikke skal være prisforskjeller innad i Norge, og Arbeiderpartiet må være garantisten for utvikling av ny kraftproduksjon. I programarbeidet bør det diskuteres grundig om Norge skal utvikle kjernekraft.
* I skole- og utdanningspolitikken må folk få tillit til at det er Arbeiderpartiet som kan utvikle den gode offentlige skolen med like muligheter for alle. Vi bør fremme praktisk og konkret kunnskap, som kan bety styrking av praktiske fag i skolen og omlegging fra læreplaner med «drøftingsmål» til planer med konkrete mål. Debatten om fraværsgrensa må legges død i god tid før neste valg.
* Vi trenger en politikk som gjør det trygt å få flere barn. Billigere barnehage og SFO er viktige tiltak, men Arbeiderpartiets gamle forslag om sekstimersdag med tanke på småbarnsforeldre (f.eks. til barnet er tre år) bør også diskuteres på alvor igjen. Tid er viktig for både foreldre og barn.

En god politikk for å få barn krever også ei god studentfinansiering, som gjør at studentene kan bli raskere ferdig med studiene.

Det henger også sammen med boligpolitikk, at det skal være mulig for unge å etablere seg med egen bolig. Arbeiderpartiet må fortsette å utvikle ordninger som gjør det lettere for unge å komme seg inn på boligmarkedet. Samtidig bør vi vurdere om det kan tas mer radikale grep i boligpolitikken, som kan gjøre det mindre lønnsomt å spekulere i boliger.